A Tanács határozata
(2003. április 14.)
az Európai Közösség és Macedónia Volt Jugoszláv Köztársaság között levélváltás formájában létrejött, a Macedónia Volt Jugoszláv Köztársaságból Ausztrián áthaladó tranzitforgalomra alkalmazandó ökopontrendszerről szóló megállapodás megkötéséről
(2003/278/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 71. cikke (1) bekezdésére, összefüggésben 300. cikke (2) bekezdése első albekezdésének első mondatával és 300. cikke (3) bekezdésének első albekezdésével,
tekintettel a Bizottság javaslatára, [1]
tekintettel az Európai Parlament véleményére, [2]
mivel:
(1) Az Európai Közösség és Macedónia Volt Jugoszláv Köztársaság között a közlekedés terén létrejött megállapodás [3], és különösen annak 12. cikke (3) bekezdésének b) pontja megállapítja, hogy az Ausztria, Finnország és Svédország Európai Unióhoz történő csatlakozásáról szóló okmány 9. jegyzőkönyve 11. cikkében meghatározottal megegyező ökopontrendszert kell alkalmazni.
(2) A Bizottság a Közösség nevében, levélváltás formájában megállapodást kötött az Európai Közösség és Macedónia Volt Jugoszláv Köztársaság között, az ökopontok számítási módszerének, valamint az ökopontok igazgatására és ellenőrzésére vonatkozó részletes szabályok és eljárások megállapításáról.
(3) Ezt a megállapodást a Közösség nevében 2002. október 29-én írták alá, figyelemmel a 2003/197/EK tanácsi határozatnak [4] megfelelő későbbi időpontban történő megkötés lehetőségére.
(4) Ezt a megállapodást jóvá kell hagyni,
A KÖVETKEZŐKÉPPEN HATÁROZOTT:
1. cikk
Az Európai Közösség és Macedónia Volt Jugoszláv Köztársaság között levélváltás formájában létrejött, a Macedónia Volt Jugoszláv Köztársaságból Ausztrián áthaladó tranzitforgalomra alkalmazandó ökopontrendszerről szóló megállapodás a Közösség nevében jóváhagyásra kerül.
A levélváltás formájában létrejött megállapodás szövegét csatolták e határozathoz. [5]
2. cikk
Ezt a határozatot az Európai Unió Hivatalos Lapjában ki kell hirdetni.
Kelt Luxembourgban, 2003. április 14-én.